GUNKUL จับมือ 4 พันธมิตรแดนมะกัน ลุยแปรรูป “กัญชง-กัญชา” เต็มสูบ
GUNKUL ส่ง “ทีเอชซีจี กรุ๊ปฯ” ลงนามบันทึกข้อตกลง 4 ยักษ์ใหญ่จากอเมริกา “Kanha-Mojo-Virtue-Carrot” ร่วมผลักดันพัฒนาผลิตภัณฑ์จากสารสกัดกัญชา-กัญชง เพื่อประโยชน์ทางการแพทย์และเพิ่มทางเลือกให้กับผู้ป่วย
GUNKUL ส่ง “ทีเอชซีจี กรุ๊ปฯ” ลงนามบันทึกข้อตกลง 4 ยักษ์ใหญ่จากอเมริกา “Kanha-Mojo-Virtue-Carrot” ร่วมผลักดันพัฒนาผลิตภัณฑ์จากสารสกัดกัญชา-กัญชง เพื่อประโยชน์ทางการแพทย์และเพิ่มทางเลือกให้กับผู้ป่วย
6 ธ.ค. 2565

ดร.พงษ์สกร ดำเนิน ประธานเจ้าหน้าที่ปฏิบัติการ สายงานธุรกิจพลังงานและกัญชงกัญชา บริษัท กันกุล เอ็นจิเนียริ่ง จำกัด (มหาชน) หรือ GUNKUL ในฐานะหุ้นส่วนของ บริษัท ทีเอชซีจี กรุ๊ป จำกัด หรือ THCG เปิดเผยว่า THCG ได้ลงนามบันทึกข้อตกลงความร่วมมือ (MOU) กับบริษัท 4 บริษัทจากอเมริกา ประกอบด้วยบริษัท Sunderstorm Incorporated หรือ Kanha โดย Mr. Cameron Clarke ซึ่งเป็นบริษัทที่มีชื่อเสียงด้านสินค้ากัมมี่ และ บริษัท More Joy Holding, LLC หรือ Mojo โดย Mr.James Hammer  ซึ่งเป็นบริษัทที่มีชื่อเสียงและเป็นที่รู้จักด้านร้านค้าผลิตภัณฑ์กัญชา
ขณะที่บริษัท Virtue ซึ่งเป็นบริษัทที่ตั้งอยู่ใจกลาง ลาสเวกัสนั้นก็มีความเชี่ยวชาญด้านการปลูกในระดับพรีเมี่ยม ทางด้าน Carrot นั้นจะโดดเด่นด้านแพลตฟอร์มการซื้อขายและระบบสมาชิกสำหรับร้านขายยาสมัยใหม่ ผ่านความทันสมัยของรูปแบบเว็บไซต์  การสร้างแอพลิเคชั่นในมือถือ และรูปแบบการโชว์หน้าร้าน
“ถือเป็นโอกาสที่ดีที่มีพาร์ทเนอร์มีความเชี่ยวชาญด้านนวัตกรรมนาโนในการผลิตสินค้าที่มีความสนใจจากตลาดกัญชากัญชงทั้งในประเทศและต่างประเทศ มาร่วมกันผลักดันและร่วมกันพัฒนาสินค้าที่มีส่วนผสมจากกัญชากัญชงให้เป็นที่รู้จักมากขึ้น เป็นการกระตุ้นเศรษฐกิจ กระตุ้นการส่งออก ซึ่งปัจจุบันประเทศสหรัฐอเมริกาได้แก้ไขกฎหมายให้ใช้กัญชาแบบนันทนาการได้แล้ว 24 มลรัฐ โดยมลรัฐที่แก้ไขล่าสุดได้แก่ โรดไอส์แลนด์, มิซซูรี และแมรี่แลนด์ ทำให้ผู้ป่วยเข้าถึงการใช้ทางการแพทย์มากขึ้น”ดร.พงษ์สกร กล่าว
ด้านนายธนารัตน์ จิตต์พายัพ กรรมการผู้จัดการ THCG เปิดเผยว่า จากผลการวิจัยของต่างประเทศ พบว่าประสิทธิภาพกัญชามีคุณประโยชน์ทางการแพทย์ เนื่องจากส่วนประกอบของ cannabinoid สามารถลดความเจ็บปวดได้ในระดับปานกลาง โดยเฉพาะผู้ป่วยที่มีอาการทางระบบประสาท อาการเครียดตึงของระบบประสาท ความเจ็บป่วยเรื้อรังจากโรคมะเร็ง โรคลำไส้ที่มีการอักเสบ และอาการนอนไม่หลับ
อย่างไรก็ตาม ความร่วมมือที่เกิดขึ้นในครั้งนี้ จึงถือเป็นการเริ่มต้นที่ดีในการร่วมกันผลักดันพัฒนาผลิตภัณฑ์ที่มีส่วนผสมจากสารสกัดกัญชา, กัญชง เพื่อประโยชน์ทางการแพทย์ และเพื่อเป็นการเพิ่มทางเลือกให้กับผู้ป่วย ไม่ว่าจะเป็นการใช้เพื่อรับประทาน หยดใต้ลิ้น หรือการใช้ภายนอก